Две високопоставени служителки от социалното министерство, пряко отговорни за проблема на майките на деца с увреждания са на луксозна командировка в Ню Йорк. Става дума за зам.-министър Росица Димитрова и държавния експерт от отдел "Интеграция на хората с увреждания" Надежда Харизанова, разкри вестник "Сега".

От 12 до 14 юни двете дами са представяли "положителния опит и постигнатите резултати в България" за правата на хората с увреждания и деинституционализацията на децата с увреждания.

"Командировката им е с всички екстри - самолетна бизнес класа за зам.-министъра, дневни, квартирни и пр. Общата стойност на пътуването на двете служителки е 16 150 лева", съобщава "Сега", позовавайки се на документ, с който медията разполага.

Тъй като самолетните билети са купени в последния момент, билетът за бизнес класа на Димитрова струва 8306 лв., а икономичната класа на подчинената ѝ също хич не е евтина - 2016 лв.

Останалото до 16 150 лв. са дневни, хотел и пари за вътрешен транспорт. Въпреки че самата конференция е тридневна - от 12 до 14 юни, а нощувките са четири, зам.-министърът и държавният експерт са писали дневни за 6 дни. Не е ясно какво е наложило спешното купуване на билетите, при условие че датите на конференцията са известни още от миналата година, пише всекидневникът.